KIRJALLINEN KYSYMYS P-1281/00 esittäjä(t): Bart Staes (Verts/ALE) komissiolle. Jätteiden vienti kolmansiin maihin/Baselin yleissopimus.



Virallinen lehti nro 046 E , 13/02/2001 s. 0162 - 0164



KIRJALLINEN KYSYMYS P-1281/00 esittäjä(t): Bart Staes (Verts/ALE) komissiolle (12. huhtikuuta 2000) Aihe: Jätteiden vienti kolmansiin maihin/Baselin yleissopimus Kansainvälisistä sopimuksista huolimatta (myrkyllisten) jätteiden vienti kehitysmaihin lisääntyy. Baselin yleissopimuksessa ja asetuksessa (ETY) N:o 259/93(1) säädetään jätteiden rajat ylittävästä siirrosta. Yhdistyneiden kansakuntien ympäristöohjelman mukaan OECD-maat kuljettivat vuonna 1989 viidenneksen jätteistään rajojensa ulkopuolelle. YK:n tutkijan Fatma-Zohra Ksentinin mukaan Australia, Yhdysvallat ja EU:n jäsenvaltiot Alankomaat, Saksa ja Englanti ovat suurimpia jätteiden viejiä. Häntä huolestuttaa erityisesti yleistynyt tapa kuljettaa myrkyllinen jäte kehitysmaihin ja kipata se yksinkertaisesti siellä maastoon. 1. Miten Baselin yleissopimuksen ja asetuksen (ETY) N:o 259/93 täytäntöönpano on varmistettu Euroopan unionissa, erityisesti a) mikä yksikkö on siitä vastuussa b) kuinka monen virkamiehen voimin c) kuinka monta tarkastusta yksikkö toteuttaa vuosittain d) missä tarkastukset tehdään? 2. Kuinka paljon ryhmään 1 kuuluvaa jätettä Euroopan unioni on vienyt kolmansiin maihin Baselin yleissopimuksen ja asetuksen (ETY) N:o 259/93 voimaantulon jälkeen (eriteltynä vuoden, vievien jäsenvaltioiden ja määränpään mukaan) 3. Kuinka paljon ryhmään 2 kuuluvaa jätettä Euroopan unioni on vienyt kolmansiin maihin Baselin yleissopimuksen ja asetuksen (ETY) N:o 259/93 voimaantulon jälkeen (eriteltynä vuoden, vievien jäsenvaltioiden ja määränpään mukaan)? 4. Kuinka paljon on todettu rikkomuksia EU:n jätteiden kolmansiin maiden viennin yhteydessä Baselin yleissopimuksen ja asetuksen (ETY) N:o 259/93 voimaantulon jälkeen, erityisesti: a) missä jäsenvaltioissa? b) mihin kolmansiin maihin? c) mitkä yritykset syyllistyivät rikkomuksiin? d) mistä aineista ja kuinka suurista määristä oli kyse (yksityiskohtainen selvitys aineen tyypistä ja määrästä) e) milloin (todetut rikkomukset aikajärjestyksessä)? (1) EYVL L 30, 6.2.1993, s. 1. Margot Wallströmin komission puolesta antama vastaus (17. toukokuuta 2000) Euroopan yhteisössä, Euroopan yhteisöön ja Euroopan yhteisöstä tapahtuvien jätteiden siirtojen valvonnasta ja tarkastamisesta 1. helmikuuta 1993 annetussa neuvoston asetuksessa (ETY) N:o 259/93 säädetään Baselin yleissopimuksen mukaisista yhteisön velvollisuuksista. Asetuksessa kielletään kaiken käsiteltäväksi tarkoitetun jätteen viennin yhteisön ulkopuolelle lukuun ottamatta Euroopan vapaakauppa-alueen (EFTA) valtioita. Vaarallisten jätteiden vienti hyödynnettäväksi OECD:n ulkopuolisiin maihin on myös kielletty yhteisössä 1. tammikuuta 1998 alkaen. Yhteisön lainsäädännöstä johtuvia vientikieltoja sovelletaan sellaisenaan. Niiden noudattamisen valvonta, mukaan lukien lähetysten tarkastaminen, on jäsenvaltioiden nimeämien viranomaisten tehtävä. Komissio ei suorita yksittäisten lähetysten tarkastuksia. Jäsenvaltioiden on raportoitava asetuksen täytäntöönpanosta vuosittain, ja joka kolmas vuosi komissio laatii yhteenvetokertomuksen asetuksen täytäntöönpanosta jäsenvaltioissa. Ensimmäinen, vuodet 19941996 kattava kertomus(1) annettiin heinäkuussa 1998. Tätä tarkoitusta varten jäsenvaltiot toimittivat komissiolle laajan jätteiden vientiä koskevan asiakirja-aineiston, joka toimitetaan suoraan parlamentin jäsenelle ja Euroopan parlamentin sihteeristölle. Yleisesti ottaen Euroopan ympäristökeskuksen julkaisemassa, ympäristöä Euroopan unionissa vuosituhannen vaihteessa käsittelevässä kertomuksessa todetaan, että jäsenvaltioiden ja Norjan Baselin yleissopimusta varten sekä komissiolle toimittamien kertomusten mukaan vaarallisia jätteitä vietiin OECD:n ulkopuolisiin maihin hyvin vähän (5802 tonnia eli 0,4 prosenttia 1,47 miljoonan tonnin kokonaismäärästä). On huomattava, että nämä luvut perustuvat maakohtaisiin kertomuksiin, joiden tiedot ovat peräisin ajalta ennen hyödynnettäviksi tarkoitettujen vaarallisten jätteiden vientikieltoa OECD:n ulkopuolisiin maihin. Kuten edellä on jo mainittu, 1. tammikuuta 1998 lähtien vaarallisia jätteitä ei saa enää viedä yhteisöstä OECD:n ulkopuolisiin maihin. Mitä tulee laittomia lähetyksiä koskeviin tietoihin, komissio totesi asetuksen (ETY) N:o 259/93 täytäntöönpanoa koskevan ensimmäisen kolmivuotiskertomuksensa päätelmissä, ettei jäsenvaltioiden vuosittaisten raporttien laatimiseen käytetyssä kysymyslomakkeessa lainkaan viitattu moniin asetuksessa säädettyihin velvoitteisiin. Tällä välin on sen vuoksi laadittu uusi lisäkysymyslomake (neuvoston asetuksen (ETY) N:o 259/93 41 artiklan 2 kohdan mukaiseen jäsenvaltioiden tietojenantovelvoitteeseen liittyvistä kyselylomakkeista 3. kesäkuuta 1999 tehty komission päätös 1999/412(2)). Näin jäsenvaltiot velvoitetaan raportoimaan myös laittomista jätteenkuljetuksista. Lisäkysymyslomakkeessa vaaditut tiedot on toimitettava ensimmäisen kerran kalenterivuotta 2000 koskevalta raportointijaksolta. (1) Komission tiedonanto neuvostolle ja Euroopan parlamentille Euroopan yhteisössä, Euroopan yhteisöön ja Euroopan yhteisöstä tapahtuvien jätteiden siirtojen valvonnasta ja tarkastamisesta annetun asetuksen (ETY) N:o 259/93 täytäntöönpanosta, KOM(98) 475 lopullinen. (2) EYVL L 156, 23.6.1999.